Source: https://www.ordinea.ro/sectia-de-investigare-a-magistratilor-este-constitutionala-vezi-ce-spune-deputatul-constantean-stelian-ion/
Timestamp: 2019-03-25 07:44:59+00:00

Document:
Secția Specială este constituțională! Vezi ce spune deputatul constănțean Stelian Ion | Ordinea.ro
Curtea Constituțională a decis miercuri, cu majoritate de voturi, că ordonanța de urgență privind operaționalizarea Secției speciale de investigare a magistraților – condusă de procurorii Gheorghe Stan și Adina Florea – nu încalcă legea fundamentală. În acest fel, au fost respinse criticile PNL și USR.
Curtea Constituţională a României a respins, cu o majoritate de 6 la 3, sesizarea PNL şi USR cu privire la OUG 90/2018, prin care s-a operaţionalizat Secţia de investigare a infracţiunilor din justiţie.
Uniunea Salvaţi România împreună cu Partidul Naţional Liberal au contestat, în decembrie 2018, la Curtea Constituţională Ordonanţa de Urgenţă nr.90/2018 privind înfiinţarea Secţiei speciale de anchetare a magistraţilor. Cele două partide au identificat patru motive de neconstituţionalitate în adoptarea ordonanţei.
În al doilea rând, USR atrage atenţia asupra încălcării principiului separaţiei puterilor în stat, prin adoptarea de către Guvern a unui act cu putere de lege fără întrunirea condiţiilor justificative prevăzute de Constituţie şi recunoscute prin jurisprudenţa Curţii Constituţionale.
La rândul său, imediat după decizia CCR, deputatul constănțean Stelian Ion a postat, pe Facebook, următorul text:
”Lui Dragnea nu-i mai este bine în Europa, iar asta se vede și în deciziile Curții Constituționale, condusă de fostul fruntaș PSD Valer Dorneanu. Oricine poate observa că toate atacurile lui Dragnea la adresa statului de drept au fost susținute în momentele cheie de CCR.
Astăzi, CCR a respins solicitarea USR, formulată alături de colegii din opoziție, de a sesiza Curtea de Justiție a Uniunii Europene (CJUE) în chestiunea obligativității rapoartelor Comisiei Europene din cadrul MCV și a Secției de Investigare a Infracțiunilor din Justiție.
La fel a procedat​ CCR​ în trecut​ ​când am cerut sesizarea Comisiei de la Veneția pentru a-și exprima un punct de vedere cu privire la modificările legilor justiției. A ​venit cu pretextul că nu e necesară opinia Comisiei de la Veneția pentru că judecătorii CCR cunosc foarte bine această opinie. S-a dovedit ulterior că o cunoșteau așa de bine, încât avizul Comisiei de la Veneția a fost diametral opus față de decizia CCR.
Acum, CCR a evitat să solicite un punct de vedere CJUE și ne-a respins pe fond obiecțiile de neconstituționalitate pe care l-am formulat față de legea pentru aprobarea OUG 99/2018 referitoare la operaționalizarea Secției Speciale.
​​Mai trebuie spus ​​și că recomandările C​​omisiei de la Veneția, ale GRECO și ale Comisiei Europene au fost de renunțare la Secția specială​​.​
Asta înseamnă că, pentru CCR​,​ opinia CJUE nu contează și că recomandările Comisiei Europene emise în cadrul MCV nu mai sunt obligatorii, așa cum stabilise însăși CCR, prin decizia nr. 2/2012.
Fără nici o legătură cu participarea lui Dorneanu la conferințe pe teme juridice în Rusia, deciziile CCR încep să pară a fi scrise cu caractere chirilice.
​Respectăm hotărârile CCR, dar ce facem când aceast​ă autoritate​ își încalcă ea însăși competența și cauzează conflicte juridice de natura constituțională, preluând abuziv din competențele legiuitorului sau ale puterii judecătorești?
​Numirile judecătorilor la CCR, doar de către politicieni, au condus în timp la dezechilibrele care astăzi se manifestă din ce în ce mai clar. ​
Echilibrul trebuie restabilit doar prin modificări de substanță făcute în cadrul unei reforme constituționale în care unele dintre elementele principale să fie modificarea modalității de numire a judecătorilor CCR și limitarea și clarificarea atribuțiilor acesteia, astfel încât să fie evitat excesul de putere.
În perioada imediat următoare, USR va prezenta public propunerea de revizuire a Constituției menită să elimine caracterul preponderent politic al numirilor judecătorilor constituționali. Acest mecanism va crește semnificativ caracterul tehnico-juridic al CCR odată cu diminuarea proporțională a caracterului politic.”
19 tineri din Republica Moldova, prinși că lucrau fără forme legale la două firme din Constanța.

References: CCR 
 CCR 
 CCR 
 CCR 
 CCR 
 CCR